ועדת החוקה, חוק ומשפט, כנסת 16, פרוטוקול מספר 631, 2005-11-29 14:30

מיכאל איתן: שלום לכולם, אני פותח את ישיבת הוועדה.

מיכאל איתן: אנחנו מבקשים לתקן את החוק בקשר לזמן שבו מועמדים יכולים למסור למבקר המדינה את רשימת התורמים.

מיכאל איתן: היום כתוב שמועמד ימסור למבקר המדינה 14 ימים לפני הבחירות המקדימות רשימה של תורמים.

מיכאל איתן: מאחר וממילא הפרסום ייעשה רק אחרי הבחירות והבחירות בליכוד יהיו ב-18 לחודש, אם אנחנו צריכים להגיש 14 יום קודם לכן זה ב-4 בחודש וכך לא יהיה להם זמן להכין את הרשימה.

אפרים סנה: אלה דוחות לראשות המפלגה?

מיכאל איתן: זה חל על הכל.

מיכאל איתן: הדחוף ביותר הוא לראשות המפלגה בליכוד.

מיכאל איתן: רציתי 14 יום כדי שיהיה זמן לפרסם את זה, אבל מאחר והרוב קבע שהפרסום יהיה רק לאחר הבחירות, אין מניעה שזה יהיה 14 ימים או אפילו שבוע ימים לפני הבחירות.

מיכאל איתן: לכן במקום 14 צריך לכתוב 7 ימים.

סיגל קוגוט: הנושא השני הוא תוך כמה זמן מגיש המועמד דוח למבקר המדינה.

סיגל קוגוט: היום כתוב בחוק עשרה שבועות, אתמול רצו לקצר את זה לארבעה שבועות והרגשתי שלא נתתם את דעתכם מספיק בנושא הזה.

סיגל קוגוט: אתם צריכים להגיד תוך כמה זמן מיום הבחירות המקדימות יינתן למבקר המדינה דוח על הקמפיין.

סיגל קוגוט: היום יש עשרה שבועות לכל מבקר פנימי של מפלגה.

מיכאל איתן: נתתי למבקר המדינה ארכה לפרסם את הדוח ואני לא יכול לומר לחכות עשרה שבועות עד שיגישו לך את הדוח.

מיכאל איתן: תקציב הבחירות שלנו הוא 250,000 שקל, כמה זמן צריך כדי להגיש דוח?

אפרים סנה: אם אתה רוצה להגיש דוח אמיתי ורציני עד הגרוש האחרון, זה יכול לקחת הרבה זמן.

אפרים סנה: יש ילדים שעומדים בצמתים ומחלקים דפים וגם עליהם אתה צריך להגיש דוח.

זהבה גלאון: תקבע שישה שבועות.

מיכאל איתן: אני לא יכול לקבוע שישה שבועות כי גם מבקר המדינה צריך זמן לפרסם את הדוח.

מיכאל איתן: מדובר בסכומים קטנים.

מיכאל איתן: אני מבין שמועמד שרץ והתקציב שלו עד שני מיליון שקל, ארבעה שבועות לא יספיקו לו, אבל מועמד שצריך לתת דוח על 200,000 שקל, עם כל הכבוד, מה הבעיה?

מיכאל איתן: אם אין לו קבלות הוא יכול להביא את הקבלות בהמשך.

אפרים סנה: אתה רוצה דוח מושלם.

אפרים סנה: אולי תקבע שיהיה דוח ראשוני ואחר כך דוח סופי?

אפרים סנה: אתה הרי רוצה שזה יהיה נקי ומלא ולכן אני אומר לך מנסיוני שדוח כללי אתה יכול לתת אחרי שלושה שבועות.

אפרים סנה: כדי להוציא דוח חלוט, סופי, עם אחרון הילדים בדימונה שחילק כרוזים בקלפי, אתה צריך 42 יום, שישה שבועות.

מיכאל איתן: כמה זמן לוקח להגיש דוח על 400,000 שקל?

מיכאל איתן: שעתיים-שלוש של עבודה?

אפרים סנה: אתה רוצה דוח מדויק.

אפרים סנה: לקח לי חודש ימים להוציא דוח על 130,000.

אפרים סנה: אתה רץ אחרי אחרון מדפיסי החולצות וכו'.

מיכאל איתן: עם כל הכבוד, נדמה לי שרצתי ליותר מערכות בחירות ממך.

מיכאל איתן: אני לא מקבל את זה שעל 400,000 שקל לא נהיה מסוגלים להוציא דוח תוך ארבעה שבועות.

מיכאל איתן: בושה להגיד את זה.

מיכאל איתן: זה אומר שאנחנו לא מנהלים ספרים כמו שצריך.

אפרים סנה: להיפך, מי שרוצה לחפף ולרמות יגיש דוח תוך שבוע.

מיכאל איתן: גם לילדים שאתה מעסיק אתה משלם כסף תוך עשרה ימים.

מיכאל איתן: אתה יודע שאתה צריך להגיש דוח?

מיכאל איתן: תחתים אותם מראש כולל כל הפרטים - תעודת זהות, חוזה עבודה וכו'.

מיכאל איתן: מי שלא יודע להגיש דוח תוך ארבעה שבועות הוא או נוכל או אימפוטנט.

מיכאל איתן: שלא יבוא לכנסת.

מיכאל איתן: איזו נורמה אני מציג למנהל הציבורי ולעם ישראל?

אפרים סנה: כמה היה בחוק הקודם?

סיגל קוגוט: עשרה שבועות.

מיכאל איתן: בחוק הקודם לא עשו אבחנה בין אדם שרץ לראשות לבין אדם שרץ כחבר כנסת.

אפרים סנה: המספר הרב ביותר של מועמדים שרץ לפריימריס היה במפלגה שלי.

אפרים סנה: את העסק הזה אני מכיר לפניי ולפנים ואני אומר לך שלקח לנו חודש עבודה.

מיכאל איתן: הצעתי ארבעה שבועות ואדרבא, הצעתי שישה שבועות למי שרץ בתקציבים גדולים לראשות רשימה.

מיכאל איתן: גם אם אני לא אגיש דוח מושלם, זאת לא עבירה.

מיכאל איתן: לא כתוב כאן שזאת הפרת הוראה אם מגישים דוח לא מלא.

מיכאל איתן: יש סנקציה על פיגור?

סיגל קוגוט: כן.

סיגל קוגוט: מי שלא הגיש את הדוח לפי הוראות הסעיף...

סיגל קוגוט: והכוונה לכל הדברים - מה יכלול הדוח, מתי יוגש הדוח וכו'.

מיכאל איתן: הכל כפוף לשיקול דעת של מבקר המדינה.

מיכאל איתן: אם מבקר המדינה יאשר לו או אם הוא יבקש ארכה ממבקר המדינה, זה בסדר.

סיגל קוגוט: אתה רוצה שייכתב: אלא אם מבקר המדינה נתן ארכה?

מיכאל איתן: כן.

מיכאל איתן: זה סעיף שפותר את הבעיה.

אפרים סנה: אנחנו עוסקים בבני אדם וכל אלה שעבדו בפריימריס נכנסים למחרת היום למערכת הבחירות הכללית והם כולם הולכים לנוח לכמה ימים.

משה גפני: החוק הזה לא יחול על מי שאין לו בחירות מקדימות?

מיכאל איתן: הוא יחול על כולם.

משה גפני: ביהדות התורה אני צריך להגיש דוח?

מיכאל איתן: יש לכם גוף בוחר?

משה גפני: מועצת גדולי התורה.

מיכאל איתן: אספת כסף כדי לשכנע את מועצת גדולי התורה?

משה גפני: אם אני אאסוף כסף לשכנע את מועצת גדולי התורה אין לי סיכויים להיבחר.

מיכאל איתן: אם כך החוק לא יחול עליך.

משה גפני: השאלה היא האם אני צריך להגיש דוח על דבר שלא עשיתי.

מיכאל איתן: מבקר המדינה יוציא הנחיות ואם הוא יאמר שאתה צריך להגיש דוח על כך שאין אצלך פריימריס ואתה לא מוציא גרוש, תמלא דוח.

משה גפני: למה לא להכניס בחוק שמי שלא מקיים בחירות מקדימות, החול לא חל עליו?

מיכאל איתן: זה ברור.

מיכאל איתן: אלה הנחיות של מבקר המדינה.

מיכאל איתן: היום החוק אומר שאם יש בחירות מקדימות, החוק חל.

מיכאל איתן: אם אין בחירות מקדימות, הוא לא חל.

סיגל קוגוט: לא.

סיגל קוגוט: החוק חל על כל הליך שבו בוחרים.

סיגל קוגוט: האם מה-0 עד ה-500 כולל גם את מועצת גדולי התורה?

סיגל קוגוט: מדובר בכל הליך של בחירות לקראת הבחירות לכנסת.

סיגל קוגוט: השאלה היא האם אלה בחירות.

מיכאל איתן: לא, זה לא מה שהוא שואל.

אפרים סנה: ההחלטה נעשית בהרמת ידיים?

משה גפני: עד היום זה לא היה בהרמת ידיים.

אפרים סנה: אם אין הרמת ידיים, אין בחירה.

משה גפני: אבל תקנונית זה יכול לקרות.

מיכאל איתן: גם במע"מ אתה צריך להגיש דוח 0.

מיכאל איתן: אתה צריך להגיש דוח.

מיכאל איתן: אנחנו מחוקקים ואנחנו לא נחוקק חוק שפוטר מישהו מלהגיש דוח.

מיכאל איתן: אולי אתה לא מגייס כסף ומישהו אחר כן יגייס?

מיכאל איתן: החוק חל על כולם, הוא שוויוני.

מיכאל איתן: יוציא מבקר המדינה הנחיות, אתה תאיר את עיניו של מבקר המדינה ותאמר לו: אני מבקש שתעשה פרוצדורה קלה מאד למי שאין אצלו הליך של בחירות או שהוא לא מגייס כסף ולא מוציא.

מיכאל איתן: תהיה הצהרה שאומרת: אני לא מגייס כסף ולא מוציא כסף למערכת הבחירות.

מיכאל איתן: זה בסמכותו של מבקר המדינה לפטור אותך.

מיכאל איתן: החובות הן לפעול על פי הנחיות מבקר המדינה לגבי המיון של הספרים ושאר החובות נובעות מגיוס הכספים.

משה גפני: עד היום לא נכללנו בכל החוקים של הבחירות המקדימות.

מיכאל איתן: אני יודע שאני לא אצליח לשכנע אותך גם עד אחרי הבחירות.

אפרים סנה: אין לך בעיה.

משה גפני: אני יכול להגיש הסתייגות?

יולי יואל אדלשטיין: אתה מוציא מכתב בחתימתך למבקר המדינה שאומר: להודיעך, במפלגה שלי אין בחירות מקדימות.

מיכאל איתן: לא כך זה יהיה.

מיכאל איתן: מבקר המדינה יוציא הנחיות וחבר הכנסת גפני צריך לדבר עם מבקר המדינה.

מיכאל איתן: הוא צריך לומר שהחוק הזה מיועד למי שמנהל מערכת בחירות ולמי שלא ולכן אני מבקש שלא תסבך אותי בבירוקרטיות מיותרות, דוחות וכו' אלא תן לי טופס המשחרר אותי מכל החובות וההוראות שאתה נותן אם אני מצהיר שאני לא מוציא כסף.

משה גפני: למה לא להכניס מילה בחוק?

מיכאל איתן: אני לא רוצה.

מיכאל איתן: עכשיו אני כבר לא יכול, גם אם אני רוצה.

מיכאל איתן: אני רץ נגד השעון.

מיכאל איתן: מערכת בחירות אחת שהחוק הזה דן בה כבר הסתיימה והשנייה בעיצומה.

מיכאל איתן: אני לא אפתח עכשיו את הדיונים בנושא.

משה גפני: אני יכול להכניס הסתייגות?

מיכאל איתן: לא, כי זה לא על סדר היום.

מיכאל איתן: אתה יכול להצביע נגד החוק במליאה.

מיכאל איתן: יכולת לבוא קודם, אנחנו דנים בחוק הזה כבר חודשים.

משה גפני: הייתי בטוח שזה לא חל עלינו.

משה גפני: אני לא חושש מהעניין ועד היום מי שלא חלות עליו בחירות מקדימות, לא נכלל בחוק.

מיכאל איתן: הפרשנות שלי היא שזה לא חל עליך.

משה גפני: יש חשש שזה כן יחול ואז מתחילה הבירוקרטיה.

מיכאל איתן: יש לכם רשימת מועמדים שנרשמים?

מיכאל איתן: זה לא הליך שבו אתם מגישים מועמדים, מפרסמים וקובעים עד איזה יום מותר להגיש מועמדות.

מיכאל איתן: אין דבר כזה.

מיכאל איתן: יכול להיות אדם שאף אחד לא נקב בשמו ופתאום הוא מופיע ברשימה.

משה גפני: נכון.

משה גפני: אני מודה לך, אבל אני מבקש שאם זה כן יחזור לוועדה.

משה גפני: ..

מיכאל איתן: זה לא יחזור לוועדה.

משה גפני: אם תהיה אפשרות תקנונית וטכנית, אני מבקש להוסיף מילת הסתייגות.

מיכאל איתן: אתה יכול הסתייגות דיבור, אם אתה רוצה.

משה גפני: לא, הסתייגות דיבור לא מעניינת אותי.

מיכאל איתן: החלטנו שבמקום 14 ימים ייכתב 7 ימים.

מיכאל איתן: התיקון השני קובע שהמועד שבו המועמד חייב להגיש דוח למבקר המדינה יהיה 4 שבועות אם זאת התמודדות למקום בכנסת ו-6 שבועות אם זאת התמודדות לראשות הרשימה.

מיכאל איתן: כמו כן רשאי מבקר המדינה לתת הארכה על פי שיקול דעתו אם מצא לנכון.

מיכאל איתן: בעד התיקון לחוק - פה אחד נגד - אין נמנעים -אין התיקון לחוק נתקבל.

מיכאל איתן: התיקון לחוק התקבל פה אחד, ללא מתנגדים וללא נמנעים.

מיכאל איתן: אני מאד מודה לכולם, הישיבה נעולה.